Ψήφισμα του Συμβουλίου

της 5ης Μαΐου 2003

για την παροχή ίσων ευκαιριών σε μαθητές και σπουδαστές με αναπηρίες, όσον αφορά την εκπαίδευση και την κατάρτιση

(2003/C 134/04)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

1. ΤΟΝΙΖΟΝΤΑΣ ότι στην Ευρωπαϊκή Ένωση υπάρχει σημαντικός αριθμός ανθρώπων με αναπηρίες που αντιμετωπίζουν ποικίλες δυσκολίες στην καθημερινή τους ζωή,

2. ΣΗΜΕΙΩΝΟΝΤΑΣ ότι η συνθήκη για την ίδρυση της Ευρωπαϊκής Κοινότητας παρέχει στην Κοινότητα τη δυνατότητα να αναλαμβάνει κατάλληλες δράσεις για την καταπολέμηση των διακρίσεων λόγω φύλου, φυλετικής ή εθνοτικής καταγωγής, θρησκείας ή πεποιθήσεων, αναπηρίας, ηλικίας ή γενετήσιου προσανατολισμού, σεβόμενη ταυτόχρονα πλήρως την αρμοδιότητα των κρατών μελών για το περιεχόμενο της διδασκαλίας και την οργάνωση του εκπαιδευτικού συστήματος καθώς και την πολιτιστική και γλωσσική τους πολυμορφία,

3. ΥΠΕΝΘΥΜΙΖΟΝΤΑΣ την απόφαση του Συμβουλίου, της 3ης Δεκεμβρίου 2001, "για το ευρωπαϊκό έτος των ατόμων με ειδικές ανάγκες 2003"(1),

4. ΥΠΕΝΘΥΜΙΖΟΝΤΑΣ επίσης

- το ψήφισμα του Συμβουλίου και των υπουργών Παιδείας, συνερχομένων στο πλαίσιο του Συμβουλίου, "σχετικά με την ένταξη των μειονεκτούντων παιδιών και νέων στα κανονικά εκπαιδευτικά συστήματα", της 31ης Μαΐου 1990(2),

- το ψήφισμα του Συμβουλίου και των αντιπροσώπων των κυβερνήσεων των κρατών μελών συνερχομένων στο πλαίσιο του Συμβουλίου, της 20ής Δεκεμβρίου 1996, "σχετικά με την ισότητα των ευκαιριών για τα άτομα με ειδικές ανάγκες"(3),

- την ανακοίνωση της Ευρωπαϊκής Επιτροπής "Για μια Ευρώπη χωρίς φραγμούς για τα άτομα με ειδικές ανάγκες" του 2000(4),

- το ψήφισμα του Ευρωπαϊκού Κοινοβουλίου, της 4ης Απριλίου 2001, σχετικά με την ανακοίνωση της Ευρωπαϊκής Επιτροπής "Για μια Ευρώπη χωρίς φραγμούς για άτομα με ειδικές ανάγκες"(5),

- το "Λεπτομερές πρόγραμμα των επακόλουθων εργασιών σχετικά με τους στόχους των συστημάτων εκπαίδευσης και κατάρτισης στην Ευρώπη" και ιδίως το στόχο 2.3 για την "προώθηση της ενεργοποίησης του πολίτη, της ισότητας των ευκαιριών και της κοινωνικής συνοχής"(6),

- το ψήφισμα του Συμβουλίου "Ηλεκτρονική προσβασιμότητα - Βελτίωση της δυνατότητας πρόσβασης ατόμων με ειδικές ανάγκες στην κοινωνία των γνώσεων", της 6ης Φεβρουαρίου 2003(7),

5. ΣΗΜΕΙΩΝΟΝΤΑΣ ότι οι βασικοί κανόνες των Ηνωμένων Εθνών για την παροχή ίσων ευκαιριών στα άτομα με αναπηρίες, οι οποίοι εγκρίθηκαν από τη Γενική Συνέλευση των Ηνωμένων Εθνών στις 20 Δεκεμβρίου 1993, αναφέρουν ειδικότερα στον κανόνα 6 ότι "τα κράτη αναγνωρίζουν την αρχή της παροχής ίσων ευκαιριών σε παιδιά, νέους και ενήλικες με αναπηρίες, όσον αφορά την πρωτοβάθμια, τη δευτεροβάθμια και την τριτοβάθμια εκπαίδευση, σε ενιαία εκπαιδευτικά πλαίσια" και ότι "θα πρέπει να δοθεί ιδιαίτερη προσοχή στους τομείς των παιδιών πολύ νεαρής και προσχολικής ηλικίας, και στους ενήλικες με αναπηρίες, ιδίως δε στις γυναίκες",

6. ΣΗΜΕΙΩΝΟΝΤΑΣ την αυξανόμενη συμμετοχή κυβερνήσεων, ομάδων στήριξης, εκπαιδευτικών και ομάδων γονέων, και ιδίως οργανώσεων ατόμων με αναπηρίες και των οικογενειών τους στην επιδίωξη βελτιωμένης πρόσβασης στην εκπαίδευση για τα άτομα με ειδικές ανάγκες,

7. ΛΑΜΒΑΝΟΝΤΑΣ ΥΠΟΨΗ τις πρωτοβουλίες που αναλαμβάνονται στα κράτη μέλη και σε κοινοτικό επίπεδο προκειμένου να εξασφαλισθεί η καλύτερη πρόσβαση των ατόμων με αναπηρίες στην εκπαίδευση και την κατάρτιση, με την προοπτική μιας δια βίου μάθησης,

8. ΣΗΜΕΙΩΝΟΝΤΑΣ, ωστόσο, ότι πρέπει να ληφθούν περαιτέρω κατάλληλα εφαρμόσιμα μέτρα προκειμένου να βελτιωθεί η πρόσβαση των ατόμων με αναπηρίες στην εκπαίδευση και την κατάρτιση,

ΚΑΛΕΙ ΤΑ ΚΡΑΤΗ ΜΕΛΗ ΚΑΙ ΤΗΝ ΕΠΙΤΡΟΠΗ, ΣΤΟ ΠΛΑΙΣΙΟ ΤΩΝ ΑΝΤΙΣΤΟΙΧΩΝ ΑΡΜΟΔΙΟΤΗΤΩΝ ΤΟΥΣ:

i) να ενθαρρύνουν και να υποστηρίξουν την πλήρη ένταξη των παιδιών και των νέων με ειδικές ανάγκες στην κοινωνία μέσω της κατάλληλης εκπαίδευσης και κατάρτισής τους, και την ενσωμάτωσή τους σε ένα σχολικό σύστημα, που να ανταποκρίνεται [...] στις ανάγκες τους·

ii) να συνεχίσουν τις προσπάθειές τους προκειμένου να καταστεί η δια βίου μάθηση πλέον προσιτή σε άτομα με αναπηρίες και, στο πλαίσιο αυτό, να δώσουν ιδιαίτερη προσοχή στη χρήση των νέων τεχνολογιών πολυμέσων και στο Διαδίκτυο προκειμένου να βελτιωθεί η ποιότητα της μάθησης, με τη διευκόλυνση της πρόσβασης στους πόρους και τις υπηρεσίες καθώς και των ανταλλαγών και της εξ αποστάσεως συνεργασίας (ηλεκτρονική μάθηση)·

iii) να προωθήσουν τη δυνατότητα πρόσβασης σε όλες τις δημόσιες ιστοθέσεις που καλύπτουν τον προσανατολισμό, την εκπαίδευση και την επαγγελματική κατάρτιση [...] σε πρόσωπα με αναπηρίες, τηρώντας τις κατευθυντήριες γραμμές προσβασιμότητας του διαδικτύου·

iv) να αυξήσουν, ανάλογα με την περίπτωση, την κατάλληλη στήριξη των υπηρεσιών και την τεχνική βοήθεια προς μαθητές και σπουδαστές με ειδικές ανάγκες όσον αφορά την εκπαίδευση και την κατάρτιση·

v) να διευκολύνουν την περαιτέρω κατάλληλη πληροφόρηση και τον προσανατολισμό, προκειμένου να είναι σε θέση τα ίδια τα άτομα με αναπηρίες ή, εν ανάγκη, οι γονείς τους ή άλλα ενδιαφερόμενα υπεύθυνα άτομα, να επιλέγουν τον κατάλληλο τύπο εκπαίδευσης·

vi) να συνεχίσουν και, εάν χρειάζεται, να εντείνουν τις προσπάθειες για την αρχική και τη συνεχή επιμόρφωση των εκπαιδευτικών στον τομέα των ειδικών αναγκών, με στόχο, ειδικότερα, την παροχή των κατάλληλων παιδαγωγικών τεχνικών και υλικών·

vii) να προωθήσουν την ευρωπαϊκή συνεργασία με τους σχετικούς παράγοντες που συμμετέχουν σε επαγγελματική βάση στην εκπαίδευση και την κατάρτιση των παιδιών και των νέων με αναπηρίες, προκειμένου να βελτιωθεί η ένταξη των μαθητών και των σπουδαστών με ειδικές ανάγκες σε κανονικά ή ειδικευμένα ιδρύματα·

viii) να εντείνουν την ανταλλαγή πληροφοριών και εμπειριών σε ευρωπαϊκό επίπεδο, όσον αφορά τα θέματα αυτά, με τη συμμετοχή, ανάλογα με την περίπτωση, των ευρωπαϊκών οργανώσεων και δικτύων που διαθέτουν σχετική πείρα στον τομέα αυτό, όπως η ευρωπαϊκή υπηρεσία για την ανάπτυξη της εκπαίδευσης ατόμων με ειδικές ανάγκες·

ix) να παρέχουν, εφόσον ενδείκνυται, τις κατάλληλες διευκολύνσεις, ευκαιρίες κατάρτισης και πόρους όσον αφορά τη μετάβαση από το σχολείο στην απασχόληση.

(1) ΕΕ L 335 της 19.12.2001.

(2) ΕΕ C 162 της 3.7.1990.

(3) ΕΕ C 12 της 13.1.1997.

(4) Έγγραφο 8557/00, COM(2000) 284 τελικό.

(5) Έγγραφο Α-0084/2001.

(6) ΕΕ C 142 της 14.6.2002.

(7) ΕΕ C 39 της 18.2.2003.